《辟畺以诗送别即次原韵答之》
清代·李刚己

湘乡太傅轲雄俦，笔力横挽三千秋。吾师继之道益大，如开沧海朝群流。

罗珠网玉不知数，我瓦砾耳犹相收。束发受书今十载，足疲路远无时休。

扶摇羊角未能上，飞抢还作榆枋游。天寒岁晚林木死，风烟惨淡交龙虬。

凄绝曾张旧游处，白日一跌归冥幽。孤寒八百沦草莽，大帙三万开穷愁。

孰料纷拿燕雀际，鸾章凤质惊双眸。吐气刚如断马剑，论文高似元龙楼。

诸公谁司荐达事，蘋藻可以为神馐。昨来苦语更牵挽，归期已决焉能留。

事变真难巧历算，出处或作山灵羞。侯王将相亦人耳，空有馀责如山丘。

作者简介：李刚己，字刚己，南宫人。光绪甲午进士，官大同知县。有遗集。